b'\n_START_ARTICLE_\nTordesillasin sopimus\n_START_PARAGRAPH_\nTordesillasin sopimus (esp. Tratado de Tordesillas, port. Tratado de Tordesilhas) oli Espanjan ja Portugalin v\xc3\xa4lill\xc3\xa4 7. kes\xc3\xa4kuuta 1494 tehty sopimus, jolla maat jakoivat kesken\xc3\xa4\xc3\xa4n Euroopan ulkopuolisen maailman. Sopimuksessa m\xc3\xa4\xc3\xa4riteltiin etel\xc3\xa4-pohjoissuuntainen jakolinja, joka kulki noin 1\xc2\xa0800 kilometri\xc3\xa4 l\xc3\xa4nteen Kap Verden saarista. T\xc3\xa4m\xc3\xa4 jakolinja vastaa noin pituuspiiri\xc3\xa4 47\xc2\xb0\xc2\xa0W. Espanja sai jakolinjan l\xc3\xa4nsipuoliset alueet, Portugali puolestaan kaikki it\xc3\xa4puoliset. Nimens\xc3\xa4 sopimus sai siit\xc3\xa4, ett\xc3\xa4 se tehtiin Valladolidin l\xc3\xa4hell\xc3\xa4 sijaitsevassa Tordesillasin kyl\xc3\xa4ss\xc3\xa4. Sen allekirjoittivat Portugalin kuningas Juhana III ja Espanjan kuningas Ferdinand II._NEWLINE_Edellisen\xc3\xa4 vuonna 1493 espanjalaissyntyinen paavi Aleksanteri VI oli antanut Tordesillasin sopimusta muistuttavan p\xc3\xa4\xc3\xa4t\xc3\xb6ksen, jossa jakolinja kulki noin 500 kilometri\xc3\xa4 l\xc3\xa4nteen Kap Verden saarista. Paavin p\xc3\xa4\xc3\xa4t\xc3\xb6s oli siten ollut Espanjalle edullisempi kuin Tordesillasin sopimus._NEWLINE_Tordesillasin sopimus johti k\xc3\xa4yt\xc3\xa4nn\xc3\xb6ss\xc3\xa4 siihen, ett\xc3\xa4 Portugali sai oikeuden Afrikasta ja Aasiasta l\xc3\xb6ytyviin alueisiin sek\xc3\xa4 Brasilian it\xc3\xa4osiin. Portugali sai Brasilian vahingossa, sill\xc3\xa4 sopimusta teht\xc3\xa4ess\xc3\xa4 ei tiedetty Amerikan ulottuvan sovitun linjan it\xc3\xa4puolelle. Espanjalle j\xc3\xa4i Brasilian it\xc3\xa4osaa lukuun ottamatta koko Amerikka. Sopimuksen merkityst\xc3\xa4 v\xc3\xa4hensi kuitenkin se, ett\xc3\xa4 Ranska ja Englanti eiv\xc3\xa4t olleet mukana sopimusneuvotteluissa. Sopimus n\xc3\xa4ytti menett\xc3\xa4v\xc3\xa4n kokonaan merkityksens\xc3\xa4 vuonna 1580, kun Portugali liitettiin Espanjaan, mutta t\xc3\xa4m\xc3\xa4 j\xc3\xa4i lyhytaikaiseksi. Sopimuksella voidaan sanoa olevan huomattava vaikutus viel\xc3\xa4 nyky\xc3\xa4\xc3\xa4nkin, sill\xc3\xa4 Portugalille sopimuksen mukaan kuuluneessa Brasiliassa on portugalin kieli edelleen valtakielen\xc3\xa4, kun taas l\xc3\xa4hes koko muussa Etel\xc3\xa4-Amerikassa se on espanja.\n_START_SECTION_\nZaragozan sopimus 1529\n_START_PARAGRAPH_\nZaragozan sopimus (esp. Tratado de Zaragoza, port. Tratado de Sarago\xc3\xa7a) oli vastaava p\xc3\xa4\xc3\xa4t\xc3\xb6s it\xc3\xa4isell\xc3\xa4 pallonpuoliskolla. Se solmittiin vuonna 1529. Sen mukaan nykyisen Indonesian seudut (silloiset Maustesaaret) samoin kuin juuri l\xc3\xb6ydetyt Filippiinit kuuluivat Espanjalle. Sopimus oli tappio Portugalille, jonka alue alkoi vasta noin 1\xc2\xa0500 km Maustesaarista it\xc3\xa4\xc3\xa4n p\xc3\xa4in.'